

**Finančné riaditeľstvo Slovenskej republiky**

**Informácia**

**k tlačivám na účely poukázania podielu zaplatenej dane za rok 2017**

Fyzická osoba s príjmami zo závislej činnosti, ktorej zamestnávateľ vykoná ročné zúčtovanie preddavkov na daň za rok 2017, je oprávnená podať vyhlásenie o poukázaní podielu zaplatenej dane z príjmov fyzickej osoby do výšky 2 % (3 %), a to právnickej osobe určenej v tomto vyhlásení. Vyhlásenie o poukázaní zaplatenej dane za rok 2017 je táto fyzická osoba povinná podať **iba na tlačive, ktorého vzor určilo finančné riaditeľstvo,** a ktoré je zverejnené na webovom sídle finančnej správy. Toto vyhlásenie je fyzická osoba povinná predložiť správcovi dane **do 30. apríla 2018 spolu s potvrdením o zaplatení dane.**

Finančné riaditeľstvo SR podľa zákona č. 595/2003 Z. z. o dani z príjmov v znení neskorších predpisov **určilo** od 01.01.2018 nasledovné vzory tlačív **za zdaňovacie obdobie roku 2017**:

1. „**Vyhlásenie** o poukázaní podielu zaplatenej dane z príjmov fyzickej osoby podľa § 50 zákona č. 595/2003 Z. z. o dani z príjmov v znení neskorších predpisov, ktorej bolo za zdaňovacie obdobie vykonané ročné zúčtovanie preddavkov na daň z príjmov zo závislej činnosti“, označené **V2Pv17** (ďalej len „Vyhlásenie“). **Vzor tlačiva** je zverejnený na webovom sídle finančnej správy v časti *Formuláre – Daňové a colné formuláre* – *Vzory tlačív vydaných FR SR, MF SR a orgánmi EÚ – Tlačivá používané v súvislosti s príjmami zo závislej činnosti podľa § 5 ZDP – Vyhlásenie o poukázaní podielu zaplatenej dane z príjmov fyzickej osoby podľa § 50 zákona o dani z príjmov, ktorej bolo za zdaňovacie obdobie vykonané ročné zúčtovanie preddavkov na daň z príjmov zo závislej činnosti* – [vzor tlačiva](https://www.financnasprava.sk/_img/pfsedit/Dokumenty_PFS/Zverejnovanie_dok/Vzory_tlaciv/Zavisla_cinnost_5ZD/2017.12.29_vzor_tlac_priloh3.pdf).

Finančné riaditeľstvo SR na zabezpečenie jednotného postupu na vyplnenie Vyhlásenia vydalo aj **poučenie**, ktoré je zverejnené na webovom sídle finančnej správy v časti *Formuláre – Daňové a colné formuláre – Poučenia k tlačivám – Správa daní – Daň z príjmov fyzickej osoby – Vyhlásenie o poukázaní sumy do výšky 2% (3%) zaplatenej dane za zdaňovacie obdobie 2017* – [Poučenie](https://pfseform.financnasprava.sk/Formulare/Poucenia/V2Pv17-poucenie.pdf).

**Od 1.1.2018 je možné Vyhlásenie podať** správcovi dane **výlučne na tomto predpísanom (štruktúrovanom) tlačive.**

1. „**Potvrdenie o zaplatení dane** z príjmov zo závislej činnosti na účely vyhlásenia   
   o poukázaní sumy do výšky 2 % alebo 3 % zaplatenej dane fyzickej osoby podľa zákona č. 595/2003 Z. z. o dani z príjmov v znení neskorších predpisov za rok“, označené **V2Pv17\_P** (ďalej len „ Potvrdenie o zaplatení dane“). **Vzor tlačiva** je zverejnený na webovom sídle finančnej správy v časti *Formuláre – Daňové a colné formuláre – Vzory tlačív vydaných FR SR, MF SR a orgánmi EÚ – Tlačivá používané v súvislosti s príjmami zo závislej činnosti podľa § 5 ZDP – Potvrdenie o zaplatení dane z príjmov zo závislej činnosti na účely vyhlásenia o poukázaní sumy do výšky 2% alebo 3% zaplatenej dane z príjmov fyzickej osoby podľa zákona o dani z príjmov* – [vzor tlačiva](https://www.financnasprava.sk/_img/pfsedit/Dokumenty_PFS/Zverejnovanie_dok/Vzory_tlaciv/Zavisla_cinnost_5ZD/2017.12.29_vzor_tlac_priloh5.pdf).

**Od 1.1.2018 je možné Potvrdenie o zaplatení dane vystaviť a podať** správcovi dane **výlučne na tomto predpísanom (štruktúrovanom) tlačive.**

Žiadosť zamestnanca o vydanie potvrdenia o zaplatení dane je súčasťou tlačiva „Žiadosť o vykonanie ročného zúčtovania ... za rok 2017“. Zamestnávateľ je povinný na žiadosť zamestnanca vystaviť potvrdenie o zaplatení dane za rok 2017 na účely § 50 zákona o dani   
z príjmov **najneskôr do 16. apríla 2018**. Potvrdenie o zaplatení dane je prílohou Vyhlásenia.

**Upozornenie**

Daňovníci, ktorým zamestnávateľ vykonal ročné zúčtovanie preddavkov na daň z príjmov za zdaňovacie obdobie 2017, **po prvýkrát za toto zdaňovacie obdobie môžu postupovať pri poukázaní podielu zaplatenej dane len prostredníctvom týchto povinných (štruktúrovaných) tlačív** a **nemôžu použiť** vlastné tlačivo vyhlásenia, resp. iné tlačivo potvrdenia o zaplatení dane.

**Odporúčania pre spôsob podania tlačív**

Daňovníci môžu predložiť v listinnej podobe Vyhlásenie a Potvrdenie o zaplatení dane nasledovnými spôsobmi:

1. na dvoch samostatných listoch pri jednostrannej tlači, kde na jednom liste bude vyplnené Vyhlásenie a na druhom liste bude Potvrdenie o zaplatení dane vystavené zamestnávateľom daňovníka. To znamená, že na druhej strane Potvrdenia o zaplatení dane sa nemôže nachádzať nevyplnené štruktúrované tlačivo Vyhlásenia a taktiež na druhej strane Vyhlásenia sa nemôže nachádzať nevyplnené štruktúrované tlačivo Potvrdenia o zaplatení dane, alebo
2. na jednom liste pri obojstrannej tlači bude vyplnené na jednej strane Vyhlásenie a na druhej strane listu Potvrdenie o zaplatení dane vystavené zamestnávateľom daňovníka.

Ak sú teda obidve tlačivá vytlačené na jednom liste, je potrebné vyplniť ich na tomto

jednom liste.

*Vypracovalo: Finančné riaditeľstvo SR*

*Centrum podpory pre dane*

*Január 2018*